El portal dixital de la música asturiana. Pa que siempre la lleves contigo.
Recibe’l to pidiu en 24/48h
#000001
«Pasaron cien años y siguimos topando repertoriu. En 2023 tovía vemos munches coses y ‘Siguir en Camín’ va d’eso»
#000002
Camín de Cantares y Camín nun fueron namás dos de los programes más exitosos de la historia de la TPA. El trabayu que desendolcó ente 2007 y 2017 l’equipu encabezáu pol músicu y estudiosu de la cultura tradicional Xosé Antón Ambás posibilitó la recopilación de milenta cantares de los 78 conceyos del país, espardió’l nuestru patrimoniu oral y dio-y valir a les muyeres y homes anónimes que lu caltuvieron vivo hasta los nuestros díes. Foi un llabor impecable, con aproximadamente 200 programes producíos, anque agora mesmo namás pueden vese públicamente los de Camín porque la RTPA, propietaria de les pieces, nun ufre los capítulos de Camín de Cantares na so estaya de TPA a la carta. Cinco años dempués de la última emisión, queda tovía camín per caleyar y esti domingu 16 a les 19.30h estrénase Siguir en Camín, el nuevu programa presentáu por Ambás y Ramsés Ilesies qu’amuesa que’l nuestru patrimoniu oral ta vivo entá. Xosé Ambás fala de too ello.
#000003
Per un llau había una demanda del pueblu, de la xente’l país. Los paisanos y les paisanes d’Asturies a diario parábennos pa dicinos “Oye, ¿Qué ye que yá nun queda xente? Colo guapo y interesante que yera’l programa”. El pueblu demandaba dalgo que paez que desapaeció, pero ¿qué pasa con esi patrimoniu oral? ¿Desapaeció con esa xeneración? Non. Siguimos faciendo trabayu de campu porque alcontramos material. Si volviéramos pa casa coles manes vacíes... pero ye qu’hai.
#000005
Queda muitu. Menos, porque va morriendo’l patrimoniu cuando muerre la xente. Pero que quede menos nun significa que nun va haber qu’investigalo. Cada día ye más interesante y importante alcontrar esti patrimoniu. Si va 20 años diba a un pueblu de Cangas y topaba a una tocadora que sabía venti cantares, agora topo a la fía o a la nieta que saben dos. Y eso ye lo que queremos amosar nesta serie. Cómo ta’l patrimoniu oral cuando tamos en 2023 y siguimos alcontrando muyeres y homes que reciten, que cuenten, que canten...
#000006
«Si va 20 años diba a un pueblu de Cangas y topaba a una tocadora que sabía venti cantares, agora topo a la fía o a la nieta que saben dos. Y eso ye lo que queremos amosar nesta serie»
#000007
Y pa facer esti nuevu programa nun había namás la demanda del pueblu asturianu, taba tamién la demanda d’eses informantes que quedaron pendientes. Paeciame inxustu qu’esa xente que sabe que con elles pue morrer esi patrimoniu, nun saliera. Porque elles tienen ganes de que se conoza, tienen gana d’enseñalu.
#000010
Y per otru llau ta’l llabor social. Siempre digo que tengo más amigues que cantares, porque’l llabor social que facemos ye mui grande: acompañar, escuchar, tar con xente que ta solo nun mundu rural que despaez y ye importante destacar esi trabayu y que se vea y que les vecines lo vean pola tele. Ye da-yos vida. La parte humana va per delantre de la parte musical porque da vida a la xente. Munchos familiares dixéronme “Ambás, mio güela aguantó más años dende que vinisti a vela. Porque yera feliz, viendo a otres muyeres cantar, viendo que los sos cantares salíen pela tele”.
#000011
«El llabor social que facemos ye mui grande: acompañar, escuchar, tar con xente que ta solo nun mundu rural que despaez y ye importante destacar esi trabayu y que se vea, da-yos vida»
#000012
La TPA llevaba tiempu con ganes de que ficiéremos dalgo y nun nos punxo problemes, porque sabe que lo que-yos ofrecemos ta fecho con conocimientu, que nun ye un conteníu vacíu y tienen que valoralo tengan o nun tengan audiencia. Porque detrás d’ello ta’l patrimoniu cultural d’un pueblu y tenemos una ferramienta que ye una tele pública a la que-y parez bien lo que tamos faciendo y danos esa oportunidá de ponelo énte’l nuestru pueblu asturianu y énte’l mundu, porque siguen reclamándolo dende munches partes.
#000014
Asturies y Galicia destacaron porque hai una televisión qu’apostó pol patrimoniu cuando n’otros territorios nun se ta apostando. Amás, hubo otru pasu que nos animó a facer el programa, y ye qu’anguaño nun hai un programa que trate l’estudiu de la tradición oral, sinón otros qu’atienden otres cuestiones de folclor. Y fai falta xente que conoza’l patrimoniu y lo cuente, y como faltaba esi conteníu y sabemos qu’hai patrimoniu qu’amosar, decidimos que’l pueblu asturianu merez esto.
#000015
«La TPA nun nos punxo problemes, porque sabe que lo que-yos ofrecemos ta fecho con conocimientu y tienen que valoralo porque detrás d’ello ta’l patrimoniu cultural d’un pueblu»
#000016
Incorpórase Ramsés pa un formatu nuevu.
#000017
«Ramsés lleva conmigo 20 años recopilando y faciendo dalgo más importante, que ye trescribir, analizar... Hores y hores d’ordenador. El que s’animare a facer esti programa conmigo con un formatu novedosu foi per importante»
#000020
Esta temporada ta formada por 13 capítulos de 45 minutos con muncho conteníu, ensin coses de rellenu. Va conocese un patrimoniu oral onde tovía hai pandereta, onde tovía hai un fósil como’l pandeiru cuadráu -que n’Asturies cuando morrieron les grandes tocadores tovía hai paisanes que toquen incluso sones inéditos- y tamién versiones d’otros cantares. Va haber programes dedicaos a una informante -el repertoriu d’esta persona-; a varios informantes d’un territoriu -repertoriu d’un pueblu o d’un conceyu-; y esta temporada ta más dedicada al cantar y a la palabra, non tanto a los músicos porque namás va haber un tocador de filarmónica. Si llueu hai más programes yá meteremos más capítulos dedicaos a instrumentos.
#000022
«Estudiosos y musicólogos de tol mundu tovía nos siguen preguntando y pidiendo’l material de programes que nun tán disponibles n’Internet nin en nengún llau»
#000024
Camín de Cantares y Camín tuvieron un formatu que gustó, que punxo en valir tou esti patrimoniu, y que lu fizo llegar a muncha xente. Había muncha xente que veía’l patrimoniu pela tele y col programa pasó qu’en cuenta de dir yo namás a buscar a les informantes, elles veníen a buscame a mí. Foi mui importante tamién pa estudiosos y musicólogos de tol mundu que tovía nos siguen preguntando y pidiendo’l material de programes que nun tán disponibles n’Internet nin en nengún llau. Amás foi mui importante pa los grupos folk que ficieron muncho del so repertoriu de reellaboración en base a esto. El Cancionero de Torner foi un referente de 400 melodíes, pero l’ATOAM son miles de cantares de los 78 conceyos del país. Pasaron 100 años y siguimos topando repertoriu. N’Asturies llegamos a tiempu a munches coses y en 2023 tamos a tiempu de ver munches coses.
#000026
Guarda mi nombre, correo electrónico y web en este navegador para la próxima vez que comente.
#000029
Rodrigo Cuevas asoleya ‘Manual de Romería’
Misiva va sacar un CD nuevu’l 14 d’ochobre
Algaire versionen a Desakato con “El mio camín”, el primer adelantu de ‘Semando Son’
«Nunca fuimos practicantes del folk más estendíu na música asturiana nes tres últimes décades»
El vigulín volvió a sentise en Piloña
El CachuFest enllena’l suroccidente de música n’asturianu
#000032
Rodrigo Cuevas asoleya ‘Manual de Romería’
#000033
Misiva va sacar un CD nuevu’l 14 d’ochobre
#000034
Algaire versionen a Desakato con “El mio camín”, el primer adelantu de ‘Semando Son’
#000035
«Nunca fuimos practicantes del folk más estendíu na música asturiana nes tres últimes décades»
#000036
El vigulín volvió a sentise en Piloña
#000037
El CachuFest enllena’l suroccidente de música n’asturianu
#000038